M’assimizo

M’assimizo a su chercu ’e su monte
chi sos ramos su tronu l’hat truncadu.
Su truncu in terra est bene piantadu
ma sas naes in giru a s’orizzonte

Non pesat dae nidos cunfortadu.
Dolorosa a su chelu alzio sa fronte
che unu ch’idet ruinde su ponte
traessende unu frumene trubadu.

Oh vida mia ricca d’isperanzias
una die e piena ’e cunfortos,
comente ti ses como cambiada!

Solu ando de domo in sas istanzias
pianghinde sos mios fizos mortos
ei sa vida inutile passada.